9. การควบคุมภายใน 

บริษัท ฝาจีบ จำกัด (มหาชน) ได้ให้ความสำคัญต่อการควบคุมภายในอย่างต่อเนื่อง
โดยมุ่งเน้นให้มีระบบการควบคุมภายในที่ครอบคลุมในทุกกิจกรรม
อย่างเพียงพอและเหมาะสมกับการดำเนินธุรกิจ
เพื่อเพิ่มประสิทธิภาพและประสิทธิผลในการดำเนินงาน การใช้ทรัพยากรและการดูแลรักษาทรัพย์สิน
รวมทั้งมีระบบบัญชีและการรายงานทางการเงินที่มีความถูกต้องเชื่อถือได้ มีการปฏิบัติตามกฎหมาย
ระเบียบ ข้อบังคับ ที่เกี่ยวข้องกับการดำเนินธุรกิจของบริษัทฯ อย่างเคร่งครัด
จึงได้แต่งตั้งคณะกรรมการตรวจสอบที่มีคุณสมบัติตามกฎหมายว่าด้วยหลักทรัพย์และตลาดหลักทรัพย์
โดยมีผู้จัดการสำนักตรวจสอบภายในเป็นเลขานุการคณะกรรมการตรวจสอบ
และมอบหมายให้สำนักตรวจสอบภายในรับผิดชอบ ในการประเมินความเพียงพอ
และประสิทธิผลของระบบควบคุมภายในของทุกกระบวนการหลักทางธุรกิจของบริษัทฯ
สอบทานความถูกต้องและครบถ้วนของข้อมูลที่เกี่ยวกับรายงานทางการเงิน
ตลอดจนให้คำแนะนำแก่ผู้บริหาร
เพื่อให้มั่นใจว่าการปฏิบัติงานหลักและกิจกรรมทางการเงินที่สำคัญของบริษัทฯ
มีระบบควบคุมภายในที่เหมาะสม เพียงพอ
รวมถึงมีการปฏิบัติตามกฎหมายและข้อกำหนดที่เกี่ยวข้องกับบริษัทฯ อย่างต่อเนื่อง
ทั้งนี้เพื่อให้การปฏิบัติงานของสำนักตรวจสอบภายในมีความเป็นอิสระ
สามารถทำหน้าที่ตรวจสอบและถ่วงดุลได้อย่างเต็มที่
จึงกำหนดให้รายงานผลการตรวจสอบโดยตรงต่อคณะกรรมการตรวจสอบ

1. สภาพแวดล้อมการควบคุม

-   มีการกำหนดวิสัยทัศน์ พันธกิจ กลยุทธ์ แผนงาน รวมถึงเป้าหมาย
    และตัวชี้วัดผลการดำเนินงานอย่างชัดเจน

-   มีการจัดโครงสร้างองค์กรและสายการบังคับบัญชาอย่างชัดเจน เหมาะสม
    และสอดคล้องกับการดำเนินธุรกิจของบริษัท รวมถึงการจัดทำใบพรรณนาหน้าที่งาน
    เพื่อกำหนดรายละเอียดหน้าที่ความรับผิดชอบและคุณสมบัติของผู้ปฏิบัติงานในแต่ละตำแหน่งอย่างครบถ้วน

-   มีการจัดทำนโยบายการกำกับดูแลกิจการที่ดี และจรรยาบรรณของบริษัทเป็นลายลักษณ์อักษร
    เพื่อใช้เป็นแนวปฏิบัติที่ดีในการดำเนินธุรกิจ

-   มีการพัฒนาความรู้ความสามารถของพนักงานอยู่เสมอ

2. การประเมินความเสี่ยง

-   มีการแต่งตั้งคณะกรรมการบริหารความเสี่ยงเป็นลายลักษณ์อักษร ซึ่งมีผู้จัดการใหญ่เป็นประธาน
    และผู้บริหารระดับสูงของฝ่ายต่างๆ เป็นกรรมการ และกำหนดบทบาทหน้าที่อย่างชัดเจน

-   จัดทำคู่มือการบริหารความเสี่ยง เพื่อเป็นแนวทางการปฏิบัติไว้อย่างชัดเจน
    และได้กำหนดหลักเกณฑ์การประเมินความเสี่ยงในแต่ละระดับไว้อย่างเหมาะสม
    ซึ่งจะทำการประเมินทั้ง 2 ด้านคือ
    ผลกระทบต่อความเสียหายที่จะเกิดขึ้นจากเหตุการณ์นั้น(Impact)
    และโอกาสที่จะเกิดเหตุการณ์ความเสี่ยง(Likelihood)
    เพื่อพิจารณาระดับค่าของความเสี่ยงที่อาจเป็น ระดับสูง ระดับกลาง หรือระดับต่ำ

-   อนุมัติแผนและมาตรการจัดการความเสี่ยง
    ตลอดจนประเมินประสิทธิภาพของการบริหารความเสี่ยง
    รวมทั้งทบทวนแผนและมาตรการจัดการความเสี่ยง
    ให้สอดคล้องกับปัจจัยความเสี่ยงทั้งภายในและภายนอกที่มีการเปลี่ยนแปลง

3. กิจกรรมควบคุม

-   มีการกำหนดนโยบายไว้เป็นแนวทางในการปฏิบัติงาน มีการจัดทำแผนงาน ตัวชี้วัดผลงาน
    และงบประมาณประจำปีสำหรับหน่วยงานต่างๆ
    เพื่อให้มั่นใจว่าการปฏิบัติงานเป็นไปอย่างมีประสิทธิภาพ และบรรลุตามเป้าหมายที่ตั้งไว้

-   มีการกำหนดระเบียบปฏิบัติงาน
    ระเบียบอำนาจอนุมัติและสั่งการของผู้บริหารทุกฝ่ายและทุกระดับไว้อย่างชัดเจนและเป็นลายลักษณ์อักษร
    โดยมีการทบทวนและปรับปรุงให้สอดคล้องกับสภาวะการณ์ที่เปลี่ยนแปลง
    เพื่อให้การปฏิบัติงานเป็นไปอย่างเหมาะสม โปร่งใส มีความคล่องตัว
    และภายใต้ระบบการควบคุมภายในที่เหมาะสม เพียงพอ

-   การทำธุรกรรมกับบุคคลที่เกี่ยวข้องกับบริษัทฯ อันอาจนำมาซึ่งความขัดแย้งทางผลประโยชน์
    ธุรกรรมที่เกิดขึ้นจะต้องผ่านขั้นตอนการปฏิบัติตามระเบียบ และข้อกำหนดต่างๆ
    ที่เกี่ยวข้องอย่างถูกต้องตามกฎหมายเสมือนกระทำกับบุคคลภายนอก

  4. ด้านระบบสารสนเทศและการสื่อสารข้อมูล

-   จัดให้มีระบบข้อมูลและช่องทางการสื่อสารทั้งภายในและภายนอกองค์กร
    โดยทุกฝ่ายที่เกี่ยวข้องสามารถรับข้อมูลสารสนเทศได้อย่างครบถ้วน ถูกต้อง ทันเวลา
    และเพียงพอ สำหรับใช้ในการปฏิบัติงาน และประกอบการตัดสินใจ

-   มีการประชุมคณะกรรมการบริษัทฯ และประชุมฝ่ายบริหาร เพื่อถ่ายทอดนโยบาย
    ทิศทางในการบริหารงานและข้อมูลที่จำเป็นในการปฏิบัติงานแก่ผู้มีหน้าที่เกี่ยวข้องอย่างสม่ำเสมอ

-   บริษัทฯ มีการนำระบบงาน SAP เข้ามาใช้ในการบันทึกข้อมูล ประมวลผลการปฏิบัติงาน
    จัดทำรายงานเพื่อวิเคราะห์ข้อมูลทางการเงิน รวมทั้งใช้ซอฟต์แวร์ Business Objects
    ในการรายงานผล ซึ่งทำให้พนักงานปฏิบัติงานได้อย่างสะดวก ถูกต้องแม่นยำ
    ตลอดจนผู้บริหารมีข้อมูลที่เพียงพอ สำหรับการวิเคราะห์
    เพื่อประกอบการตัดสินใจอย่างรวดเร็วและมีประสิทธิภาพ

-   มีระบบรักษาความปลอดภัยของระบบสารสนเทศและข้อมูลที่เหมาะสม เพียงพอ
    ตลอดจนมีการกำหนดแผนสำรองฉุกเฉินด้านสารสนเทศ
    เพื่อลดผลกระทบจากเหตุการณ์ที่ทำให้ระบบหยุดชงักหรือเกิดความเสียหายต่อระบบ
    และได้มีการซักซ้อมแผนสำรองฉุกเฉินเป็นประจำทุกปี

-   พนักงานจะได้รับข้อมูลข่าวสารผ่านระบบ Intranet
    ส่วนบุคคลภายนอกสามารถรับรู้ข้อมูลผ่านทางเว็บไซต์ ของบริษัทฯ www.crownseal.co.th
    ซึ่งได้ผ่านการพิจารณาความถูกต้อง ครบถ้วน จากหน่วยงานที่ได้รับมอบหมาย
    หรือรับผิดชอบข้อมูลในส่วนนั้นๆ แล้ว

  5. การติดตามและประเมินผล

-   มีการจัดประชุมฝ่ายบริหารเป็นประจำทุกเดือน และได้นำดัชนีชี้วัดผลงาน
    มาใช้ในการติดตามผลการบริหารงานและปฏิบัติงานของพนักงานทุกระดับ
    เพื่อให้มั่นใจว่าได้ดำเนินงานเป็นไปตามเป้าหมายและแผนงานที่กำหนดไว้
    โดยรายงานให้ที่ประชุมคณะกรรมการบริษัทฯ ทราบอย่างสม่ำเสมอ
    หากผลการดำเนินงานแตกต่างไปจากเป้าหมาย ที่ประชุมฯ
    จะซักถามและมอบหมายให้ฝ่ายบริหารไปดำเนินการแก้ไขและนำมารายงานให้คณะกรรมการบริษัทฯ
    ทราบ ในการประชุมครั้งต่อไป

-   จัดตั้งสำนักตรวจสอบภายในขึ้น
    ทำหน้าที่ประเมินความเพียงพอและประสิทธิผลของระบบการควบคุมภายในและการบริหารความเสี่ยงขององค์กร
    ดำเนินกิจกรรมการตรวจสอบภายในตามแผนการตรวจสอบประจำปีซึ่งได้รับการอนุมัติจากคณะกรรมการตรวจสอบ
    โดยดำเนินการตรวจสอบการปฏิบัติงานของหน่วยงานต่างๆ ในด้านระบบการควบคุมภายใน
    การปฏิบัติตามกฎเกณฑ์ ข้อกำหนด ของบริษัทฯ ข้อบังคับหรือกฎหมายที่เกี่ยวข้องต่างๆ
    พร้อมให้คำแนะนำผู้บริหารและผู้รับผิดชอบหน่วยงาน
    เพื่อปรับปรุงระบบงานให้มีประสิทธิภาพมากขึ้น
    รวมถึงติดตามผลการปรับปรุงแก้ไขตามข้อเสนอแนะจากผู้ตรวจสอบภายใน และผู้สอบบัญชี
    อย่างสม่ำเสมอ และรายงานตรงต่อคณะกรรมการตรวจสอบเป็นประจำทุกไตรมาส

ในปี 2555 คณะกรรมการตรวจสอบได้จัดให้มีการประชุมรวม 4 ครั้ง
เพื่อพิจารณาสอบทานรายงานทางการเงินรายไตรมาสและรายงานทางการเงินประจำปี 2555
รวมทั้งการเปิดเผยข้อมูลทางการเงิน มีความเห็นว่ารายงานทางการเงินของบริษัทฯ
มีความถูกต้องตามที่ควรในสาระสำคัญตามมาตรฐานการรายงานทางการเงิน
และมีการเปิดเผยข้อมูลที่เพียงพอ การพิจารณาสอบทานรายงานผลการตรวจสอบภายใน
และติดตามผลการปรับปรุงแก้ไขตามข้อเสนอแนะจากผู้ตรวจสอบภายใน และผู้สอบบัญชี
อย่างสม่ำเสมอ ตลอดจนให้ข้อสังเกตและข้อเสนอแนะที่เป็นประโยชน์ต่อการบริหารงานของบริษัทฯ
โดยรายงานผลการดำเนินงานของคณะกรรมการตรวจสอบต่อคณะกรรมการบริษัทฯ
เป็นประจำทุกไตรมาส
นอกจากนี้ยังมีการพิจารณาและให้ความเห็นเกี่ยวกับการทำรายการที่เกี่ยวโยงกัน
การพิจารณาและอนุมัติแผนการตรวจสอบภายในประจำปี 2556
รวมถึงการพิจารณาคัดเลือกผู้สอบบัญชีและค่าธรรมเนียมการสอบบัญชีประจำปีของบริษัทฯ